મારામારીના કેસમાં સુશીલ કુમાર સામે એફઆઈઆર
નવગુજરાત સમય | Publish Date: Dec 30 2017 1:01PM
રેસલર પ્રવીણ રાણાના ભાઈ નવીન રાણા અને તેના સાથીઓ સાથે મારામારી કરવાના મામલે ભારતના દિગ્ગજ પહેલવાન સુશીલ કુમાર અને તેના સમર્થકો વિરુદ્ધ એફઆઈઆર નોંધવામાં આવી છે. કોમનવેલ્થ ગેમ્સ અને સીનિયર એશિયન રેસલિંગ ચેમ્પિયન માટે શુક્રવારે દિલ્હીના કેડી જાધવ સ્ટેડિયમમાં આયોજીત ટ્રાયલ દરમિયાન મારામારી થઈ હતી. ઓલિમ્પિક્સમાં બે મેડલ વિજેતા સુશીલ કુમારના સમર્થકોએ તેને પડકારનારા પ્રવીણ રાણાના ભાઈ નવીન રાણા અને તેના સાથીઓ સાથે મારામારી કરી હતી.
ડીસીબી સેન્ટ્રલ એમ.એસ રંધાવાએ જણાવ્યું હતું કે સુશીલ કુમાર અને તેના સમર્થકો વિરુદ્ધ એફઆરઆઈ નોંધવામાં આવી છે. પોલીસે આઈપીસીની કલમ 323 અને 341 અંતર્ગત સુશીલ વિરુદ્ધ એફઆરઆઈ નોંધવામાં આવી છે. હકિકતમાં સુશીલ સેમિફાઈનલમાં પ્રવીણ વિરુદ્ધ મુશ્કેલીથી જીત્યો હતો. મુકાબલા બાદ પ્રવીણના મોટા ભાઈ નવીને ચીટિંગનો આરોપ લગાવ્યો હતો તો સુશીલના સમર્થકોએ તેની ધોલાઈ કરી હતી. તેને હોસ્પિટલમાં દાખલ કરવામાં આવ્યો હતો.
તાજેતરમાં ઈન્દોરમાં આયોજીત સિનિયર નેશનલ રેસલિંગ ચેમ્પિયનશિપ દરમિયાન ક્વાર્ટર ફાઈનલ, સેમિફાઈનલ અને ફાઈનલમાં તમામ પહેલવાન મેટમાં સુશીલને પગે લાગીને ઉતર્યા હતા. આ રીતે સુશીલ કોઈ પણ જાતના પડકાર વગર જ ચેમ્પિયન બન્યો હતો. ત્યારે તેની ઘણી ટીકાઓ થઈ હતી. ઈન્દોરમાં મેટ પર સુશીલને પગે લાગીને ઉતરનારા પહેલવાનોમાં પ્રવીણ રાણા પણ સામેલ હતો.
તે સમયે તેવી પણ વાતો ચાલી હતી કે પહેલવાનોને સુશીલ વિરુદ્ધ નહીં લડવાની સલાહ આપવામાં આવી હતી. રાણાએ તે સમયે આ વાતને નકારી કાઢી હતી પરંતુ શુક્રવારે તેણે કહ્યું હતું કે સુશીલ વિરુદ્ધ લડવાના કારણે તેના ભાઈને મારવામાં આવ્યો હતો.
સુશીલે પણ દાવો કર્યો હતો કે મુકાબલા દરમિયાન રાણાએ તેને માર્યો હતો. સુશીલે કહ્યું હતું કે પ્રવીએ મુકાબલા દરમિયાન મને માર્યું હતું પરંતુ મને તેનો કોઈ વિરોધ નથી. રમતમાં આવું ચાલતું રહે છે પરંતુ આ મને સારૂ રમતા રોકવાની તેની રણનીતિ હોઈ શકે છે. મુકાબલા બાદ જે કંઈ પણ બન્યું તે ખોટું છે. હું તેની નિંદા કરૂ છું.